SCB สินเชื่อพุ่ง-บุ๊กเงินลงทุน ดันกำไร Q1 แตะ 1.1 หมื่นล้าน โต 9%
SCB รายงานกำไรไตรมาส 1/66 อยู่ที่ 10,995.38 ล้านบาท เพิ่มขึ้น 9% จากปีก่อนมีกำไรสุทธิ 10,044.16 ล้านบาท รับรายได้ดอกเบี้ยสุทธิเพิ่มขึ้นจากเงินสินเชื่อเพิ่มขึ้นและบุ๊กเงินลงทุน 
SCB รายงานกำไรไตรมาส 1/66 อยู่ที่ 10,995.38 ล้านบาท เพิ่มขึ้น 9% จากปีก่อนมีกำไรสุทธิ 10,044.16 ล้านบาท รับรายได้ดอกเบี้ยสุทธิเพิ่มขึ้นจากเงินสินเชื่อและเงินลงทุน
21 เม.ย. 2566

บริษัท เอสซีบี เอกซ์ จำกัด (มหาชน) หรือ SCB รายงานผลการดำเนินงานงวดไตรมาส 1/2566 มีกำไรสุทธิ ดังนี้

สำหรับ SCB รายกำไรไตรมาส 1/2566 มีกำไรสุทธิ 10,995.38 ล้านบาท เพิ่มขึ้น 9.47% เมื่อเทียบกับงวดเดียวกันของปีก่อนมีกำไรสุทธิ 10,044.16 ล้านบาท เป็นผลมาจากรายได้ดอกเบี้ยสุทธิมีจำนวน 28,942 ล้านบาท เพิ่มขึ้น 17% เป็นผลจากเงินให้สินเชื่อ 37,092 ล้านบาท เพิ่มขึ้น 27.8% เมื่อเทียบกับงวดเดียวกันของปีก่อน 29,019 ล้านบาท
นอกจากนี้รายการระหว่างธนาคารและตลาดเงิน 1,999 ล้านบาท เพิ่มขึ้น 157.7% เมื่อเทียบกับงวดเดียวกันของปีก่อน 775 ล้านบาท อีกทั้งยังมี เงินลงทุน 1,787 ล้านบาท เพิ่มขึ้น 181.9% เมื่อเทียบกับงวดเดียวกันของปีก่อน 634 ล้านบาท
ด้าน นายอาทิตย์ นันทวิทยา ประธานเจ้าหน้าที่บริหาร บริษัท เอสซีบี เอกซ์ จำกัด (มหาชน) กล่าวว่า ผลการดำเนินงานของบริษัทในไตรมาสแรกสะท้อนถึงทิศทางการฟื้นตัวของเศรษฐกิจไทยที่ชัดเจนขึ้น โดยธุรกิจธนาคารยังคงเดินหน้าตามแผนกลยุทธ์ เพื่อเป็นธนาคารที่ดีขึ้นและสามารถขยายส่วนต่างอัตราดอกเบี้ยสุทธิได้อย่างต่อเนื่องพร้อมกับการบริหารคุณภาพของสินทรัพย์ที่มีประสิทธิภาพ
ขณะที่ธุรกิจใหม่สามารถขยายฐานลูกค้าเพื่อเติบโตพอร์ตสินเชื่อได้ตามแผน โดยยังอยู่ภายใต้การประเมินความเสี่ยงอย่างรัดกุม นอกจากนี้ บริษัทได้รับอนุมัติจากผู้ถือหุ้นให้จ่ายเงินปันผลในอัตราร้อยละ 60 ของกำไรสุทธิปี 2565 เพื่อปรับโครงสร้างเงินทุนของบริษัทให้มีประสิทธิภาพสูงขึ้นภายใต้โครงสร้างองค์กรใหม่ที่มี SCBX เป็นยานแม่ ซึ่งเป็นรูปแบบองค์กรที่มีความคล่องตัวในการบริหารงาน สนับสนุนการเติบโตของธุรกิจใหม่ และสร้างมูลค่าผู้ถือหุ้นได้อย่างยั่งยืน